b'\n_START_ARTICLE_\nMeyr Moritz Beck\n_START_SECTION_\nBiografie\n_START_PARAGRAPH_\nRabinul Dr. Meyr (Moritz) Beck s-a n\xc4\x83scut la data de 13/25 decembrie 1845, \xc3\xaen a doua zi de Hanuka, \xc3\xaen ora\xc8\x99ul P\xc3\xa1pa, \xc3\xaen regiunea Veszpr\xc3\xa9m din Ungaria. P\xc4\x83rin\xc8\x9bii s\xc4\x83i erau foarte s\xc4\x83raci, mama a murit de holer\xc4\x83, c\xc3\xa2nd Meyr avea 10 ani (\xc3\xaen seara de Kol Nidre). A \xc3\xaenv\xc4\x83\xc8\x9bat cu Leopold L\xc3\xb6w (viitor rabin la Seghedin) \xc8\x99i cu Rabinul Malbim._NEWLINE_La v\xc3\xa2rsta de 13 ani a intrat pentru trei ani la un gimnaziu catolic-benedictin, unde disciplina \xc8\x99i studiul erau reguli stricte. A terminat studiile secundare la un colegiu cre\xc8\x99tin protestant, fiind remarcat \xc8\x99i acord\xc3\xa2ndu-i-se burs\xc4\x83. La r\xc3\xa2ndul s\xc4\x83u, a meditat copii pentru \xc3\xaenv\xc4\x83\xc8\x9b\xc4\x83m\xc3\xa2nt. \xc3\x8en anul 1863, se afl\xc4\x83 la Budapesta, iar \xc3\xaen anul 1865 \xc3\xae\xc8\x99i \xc3\xaencepe studiile la Breslau (celebrul Seminar Rabinic, Universitatea - Facultatea de Filosofie, de Orientalistic\xc4\x83 \xc8\x99.a.)._NEWLINE_A fost \xc3\xaendrumat \xc8\x99i ajutat material de profesorii Z. Fraenkel \xc8\x99i H. Graetz (cunoscutul istoric). Dup\xc4\x83 absolvire, a tr\xc4\x83it scurte perioade la Cern\xc4\x83u\xc8\x9bi \xc8\x99i Ia\xc8\x99i, d\xc3\xa2nd medita\xc8\x9bii. A trecut prin experien\xc8\x9ba "vie\xc8\x9bii la \xc8\x9bar\xc4\x83", pe mo\xc8\x99ia unui evreu, Mayerhoffer. Rela\xc8\x9biile \xc3\xaencordate cu arenda\xc8\x99ul \xc8\x99i \xc3\xaempilarea \xc8\x9b\xc4\x83ranilor l-au determinat s\xc4\x83 plece la Bucure\xc8\x99ti pentru a propov\xc4\x83dui morala \xc8\x99i omenia._NEWLINE_Aici a cunoscut o serie de intelectuali evrei, printre care \xc8\x99i pe dr. Adolphe Stern. La 14 octombrie 1873, dr. M. Beck este prezentat ca director al \xc8\x98colii primare "Iacob \xc8\x99i Carolina L\xc3\xb6ebel", fiind de fa\xc8\x9b\xc4\x83 ministrul Cultelor \xc8\x99i Instruc\xc8\x9biunii Publice, gen. Christian Tell, fostul pa\xc8\x99optist. Marele Rabin Dr. M. Beck a fost numit apoi ca rabin \xc8\x99i predicator la Templul Coral din Bucure\xc8\x99ti, unde a profesat timp de jum\xc4\x83tate de veac. De asemenea, a oficiat \xc8\x99i la Templul "Fraterna" din Bucure\xc8\x99ti._NEWLINE_Erudit, extrem de modest, el nu \xc8\x99i-a scris, din p\xc4\x83cate, memoriile, dar "\xc8\x99tia s\xc4\x83-\xc8\x99i povesteasc\xc4\x83 p\xc3\xa2n\xc4\x83 la ultimul am\xc4\x83nunt toate peripe\xc8\x9biile vie\xc8\x9bii sale", avea umor, o minte ascu\xc8\x9bit\xc4\x83, era generos. \xc3\x8en urma sa au r\xc4\x83mas un lexicon ebraic-rom\xc3\xa2n, un dic\xc8\x9bionar neoebraic, o arhiv\xc4\x83 bogat\xc4\x83 \xc3\xaen scrisori, documente, mii de predici scrise, discursuri, conferin\xc8\x9be, m\xc4\x83rturii ale rela\xc8\x9biilor sale \xc3\xaentinse cu comunit\xc4\x83\xc8\x9bi, loji "B\'nai B\'rith" din \xc8\x9bar\xc4\x83 \xc8\x99i din str\xc4\x83in\xc4\x83tate. S-a ocupat de personalit\xc4\x83\xc8\x9bi ale istoriei \xc8\x99i culturii iudaice, ca Ben Zakai, Ezra, Uriel Acosta, Baruch Spinoza, de literatur\xc4\x83, Psalmi, a \xc3\xaentocmit un "Sidur" (i.e carte de rug\xc4\x83ciuni) etc. A colaborat la "Revista israelit\xc4\x83", la publica\xc8\x9bii rom\xc3\xa2ne\xc8\x99ti, a participat la polemici pe teme iudaice, a sus\xc8\x9binut ac\xc8\x9biuni filantropice._NEWLINE_Cu prilejul anivers\xc4\x83rii a 40 de ani de func\xc8\x9bionare ca predicator \xc8\x99i rabin la Templul Coral, dr. M. Beck a scris o autobiografie pe care a \xc3\xaencredin\xc8\x9bat-o pre\xc8\x99edintelui Comunit\xc4\x83\xc8\x9bii Evreilor din Bucure\xc8\x99ti, dr. Ely Berkowitz. El a contribuit la \xc3\xaenfiin\xc8\x9barea \xc8\x98colii de meserii "Ciocanul" (Bucure\xc8\x99ti). A fost redactor al periodicului "Revista Israelit\xc4\x83". S-a opus men\xc8\x9binerii Jur\xc4\x83m\xc3\xa2ntului "More judaico". A publicat primul "Manual de religie mozaic\xc4\x83". \xc3\x8en anul 1905, a fost distins cu Ordinul "Coroana Rom\xc3\xa2niei"._NEWLINE_Marele Rabin Dr. Meyr Beck a trecut la cele ve\xc8\x99nice \xc3\xaen anul 1923. La \xc3\xaenmorm\xc3\xa2ntarea acestui erudit dasc\xc4\x83l a vorbit, printre al\xc8\x9bii, \xc8\x99i Gala Galaction, care l-a comparat cu Hillel. I-au adus elogii \xc8\x98ef Rabinul dr. Iakob Itzhak Niemirower, dr. Wilhelm Filderman \xc8\x99.a. \xc3\x8en anul 1925, ap\xc4\x83rea de sub teascurile tipografiei "Curierul judiciar" de pe l\xc3\xa2ng\xc4\x83 Palatul de Justi\xc8\x9bie o carte bro\xc8\x99at\xc4\x83, "Cuv\xc3\xa2nt de omagiu", adus celui ce a fost dr. M. Beck. "Un morm\xc3\xa2nt \xc3\xaengust poate s\xc4\x83 cuprind\xc4\x83 trupul pl\xc4\x83p\xc3\xa2nd, ce a ad\xc4\x83postit un suflet mare", se spune \xc3\xaen "Cuv\xc3\xa2ntul de introducere".'